
Καμία θυσία για τα κέρδη και τους πολέμους τους !
Πολεμάμε τον φασισμό και το σύστημα που τον γεννά !
Οι εργαζόμενοι, οι αυτοαπασχολούμενοι, η νεολαία, οι συνταξιούχοι της Νέας Ιωνίας, του Νέου Ηρακλείου, της Μεταμόρφωσης, της Νέας Φιλαδέλφειας, ζούμε τη σκληρή πραγματικότητα που έχουν διαμορφώσει η κυβέρνηση, η πρόθυμη «αντιπολίτευση» και οι επιχειρηματικοί όμιλοι  : 

Από τη μία, δε βγάζουμε τον μήνα με τους καθηλωμένους μισθούς και συντάξεις μας. Κάθε μέρα ερχόμαστε αντιμέτωποι με το τεράστιο κύμα ακρίβειας στην Ενέργεια και στα Τρόφιμα, στα είδη πρώτης ανάγκης. Ζούμε την απαράδεκτη κατάσταση στα σχολεία, στους παιδικούς σταθμούς των παιδιών μας, όπως και στο μοναδικό νοσοκομείο της περιοχής. Δεν αντέχουμε άλλο τη διαρκή επίθεση με τους ατελείωτους φόρους αλλά και την κοροϊδία με τα δήθεν μέτρα που παίρνει η κυβέρνηση. 

Από την άλλη, οργιζόμαστε, όταν ακούμε τις τεράστιες νατοϊκές δαπάνες, την πολεμική εμπλοκή της χώρας μας, που γεννά μεγάλους κινδύνους για τον λαό και τη νεολαία, και κοστίζει δεκάδες δις, τις φοροαπαλλαγές των εφοπλιστών και των βιομήχανων, τις συμφωνίες με τους ενεργειακούς ομίλους που μας καταδικάζουν σε ενεργειακή φτώχεια.

Δε βγαίνουν λοιπόν όλοι χαμένοι από την κατάσταση που ζούμε. Υπάρχουν και αυτοί, οι λίγοι, που βγαίνουν κερδισμένοι.
Γι’ αυτό δυναμώνουμε τους αγώνες μας ενάντια σε αυτήν την πολιτική. Εμπνεόμαστε από τους αγώνες όλων των κλάδων, όπως των λιμενεργατών που στις 30 Οκτώβρη απεργούν σε πάνω από 30 λιμάνια της Ευρώπης με σύνθημα: Δε δουλεύουμε για τα κέρδη και τους πολέμους τους. 

Σε αυτές τις συνθήκες το σύστημα βγάζει πάλι στην επιφάνεια τους φασίστες, το πιο πιστό του μαντρόσκυλο, για να επιβάλλει να «μπουν τα κεφάλια μέσα», να τρομάξουν τον λαό.

Λογαριάζουν όμως χωρίς τον ξενοδόχο !
Στις γειτονιές μας, αποτελεί πρόκληση να επιδιώκουν τα φασιστοειδή να πραγματοποιήσουν συγκέντρωση την 1η Νοέμβρη.
Ο Σύλλογος Εκπαιδευτικών Π.Ε. «Γ. ΣΕΦΕΡΗΣ» καλούμε σε
- μεγάλη συγκέντρωση την 1η Νοέμβρη στις 6 το απόγευμα στην πλατεία Σημηριώτη στη Νέα Ιωνία.

Καλούμε κάθε σωματείο, σύλλογο, μαζικό φορέα, μαθητικό συμβούλιο να πάρει μέρος στην κινητοποίηση.

Να απαιτήσει : 

· Λεφτά για τις λαϊκές ανάγκες και όχι για την πολεμική μηχανή.

· Αυξήσεις ΤΩΡΑ στους μισθούς και τις συντάξεις.

· Κατάργηση των φόρων στα καύσιμα και στο ρεύμα, του ΦΠΑ στα τρόφιμα.

· Καμία ανοχή στον Φασισμό – Διάλυση όλων των φασιστικών οργανώσεων – Να μη γίνει η σύναξη των φασιστών στο Νέο Ηράκλειο.

